Vermeende tref-en-trapper wel vervolg - Howe - Republikein
Monday, October 19th, 10:36:24
Vermeende tref-en-trapper wel vervolg
Die familie en vriende van wyle me. Ingrid van Wyk Scholtz se kommer dat die hofsake teen haar vermeende tref-en-trapbestuurder weens afwagting op vereiste dokumente in die polisiedossier van die hofrol verwyder kon word, is gister besweer met die nuus wat hulle wou hoor.
Mnr. Paulus Kambata sal by sy volgende hofverskyning op 7 Desember moet pleit op die ses klagte waarop hy tereg staan in die nadraai van die noodlottige botsing tussen sy voertuig en die fiets waarop Scholtz op Vrydag 15 November 2019 op die westelike verbypad se vierrigting-afdraai na Unam gery het.
Kambata staan tereg op ses klagte, naamlik strafbare manslag, roekelose bestuur, die versuim om by die ongelukstoneel stil te hou, die versuim on hulp te verleen aan 'n beseerde/s by 'n ongelukstoneel, die versuim om 'n ongeluk aan te meld en regsverydeling.
Toe die polisiedossier Dinsdagoggend nie in die hofverskyning beskikbaar was nie, is die saak tot die middag uitgestel. Teen die middagtyd is die dossier wel opgespoor, hoewel dit nie volledig was nie.
Gister het landdros Celma Amadhila gelyk gegee aan die aanklaer, me. Bernadine Bertolini, se betoog dat die enkele uitstaande dokumente wat tot dusver die aanvang van die hofsaak vertraag het (insluitend die polisie se forensiese verslag) nie genoegsaam opweeg teen die erns van die klagte en die openbare belang in die uitslag van die hofsaak nie.
Bertolini het ook uitgewys dat die Covid-19-pandemie en nasionale inperkings ook die ondersoek belemmer het, maar dat daar genoegsame bewyse is om Kambata te vervolg.
Die beskuldigde is op 11 Desember op borgtog van N$8 000 vrygelaat.
"Dit was erg om te sien dat die beskuldigde nie verantwoordelikheid vir sy nalatigheid wil neem nie, want in sy borg­aansoek het hy beweer wyle Ingrid het voor hom ingedraai," het die familie dié week gesê.
Kambata se regsverteenwoordiger, mnr. Veiko Alexander, het gister in sy afwesigheid vermaan nadat hy nie sy kliënt in die hof vergesel het nie.